અર્થશાસ્ત્રીઓના એક સર્વેમાં વર્ષ 2019 માટે વૈશ્વિક આર્થિક વૃદ્ધિનું ચિત્ર સૌપ્રથમવાર નબળું જોવા મળ્યું છે અને વૈશ્વિક મંદીના ભણકારાનો સંકેત મળ્યો છે. અર્થશાસ્ત્રીઓએ કહ્યું છે કે અમેરિકા અને ચીન વચ્ચેનું ટ્રેડ વોર અને વ્યાજના દરો વધારવાને કારણે વિકટ બની રહેલી નાણાકીય સ્થિતિને કારણે નરમાઈ જોવા મળશે. આ જ અર્થશાસ્ત્રીઓએ વર્ષ 2018ની શરૂઆતમાં મજબૂત આર્થિક વૃદ્ધિનો સર્વસંમત આશાવાદ વ્યક્ત કર્યો હતો. રોઈટર્સે 500થી વધુ અર્થશાસ્ત્રીઓનો આ મહિને જ સર્વે કર્યો હતો, જેમાં તેમણે 44 પૈકી 18 દેશોમાં આર્થિક વૃદ્ધિદર ઘટશે તેવો મત દર્શાવ્યો હતો. 23 દેશોમાં આર્થિક વૃદ્ધિદર ગયા વર્ષ જેટલો જ રહેશે તેમ કહ્યું હતું. માત્ર ત્રણ જ દેશોનો વૃદ્ધિદર વધશે તેવો મત તેમણે વ્યક્ત કર્યો હતો.